אסיה נייפלד
אסיה נייפלד על כרזת הסרט "חדר 514"
**אסיה נייפלד** (נולדה ב-10 בדצמבר 1982) היא שחקנית תיאטרון וקולנוע ישראלית.

קורות חייה
----------

אסיה נייפלד נולדה וגדלה בסלביאנסק שבאוקראינה. בגיל ארבע עשרה, בשנת 1996, עלתה עם אמה לישראל וסבתה הצטרפה אליהן. הן התיישבו בנווה דוד בחיפה, שם למדה במגמת תיאטרון בבית ספר עירוני א'. בצבא שירתה כמפעילת מחשב בפיקוד צפון. באותה עת למדה משחק בסטודיו לתיאטרון בשפה הרוסית, בניהולו של הבמאי אלכסיי פרנקל. בשנת 2003 פרנקל העלה בתיאטרון חיפה את ההצגה "בלאז", והזמין את נייפלד לשחק בה בתפקיד הראשי. נייפלד גילמה את מארי, משרתת שמתאהבת בבעל הבית, העניינים מסתבכים והיא מצילה את המצב. ההצגה המשיכה והציגה בערים נוספות.

אסיה נייפלד למדה בסטודיו למשחק ניסן נתיב תל אביב בשנים 2004–2007. בזמן לימודיה זכתה במלגת הצטיינות מקרן שרת אמריקה ישראל. בכיתתה למדו בין השאר ויטלי פרידלנד, שמרית לוסטיג ונילי רוגל.
אחרי לימודיה בניסן נתיב שיחקה נייפלד בהצגה "הדיבוק" באנסמבל עיתים של רנה ירושלמי (2007/8).
נייפלד שיחקה בסדרת הטלוויזיה "בין השורות" בבימויו של יבגני רומן, בערוץ יס ראדוגה, בתפקיד לובה, אשתו של העיתונאי סטאס גורליק (הנרי דוד).

בשנת 2009 היא שיחקה בתפקיד הראשי בסרט "וריאציות לפסנתר בשש ידיים", בבימויו של איתן מלמד. הסרט מספר על אמא (נייפלד) ובן (אנדריי סברדלו), שאביו (מייקל לרנר) עזב לרוסיה כי לא הסתדר בארץ. כעבור חמש שנים, אחרי שהאישה ובנה מתחילים להסתדר בישראל, האבא שב והסרט מתאר מה מתרחש בחמשת הימים אחרי שהוא חוזר. הסרט השתתף בפסטיבל הקולנוע ירושלים ומשודר ביס ראדוגה.

מאז 2010 אסיה נייפלד חברה בקבוצה "החיפאית", להקת הצעירים של תיאטרון חיפה, שהקימו משה נאור, המנהל האומנותי של תיאטרון חיפה וארי רמז. במסגרת "החיפאית" שיחקה בהצגות המקור "תש"ח" על פי ספרו של יורם קניוק, בבימויה של נויה לנצט ו"תופעות לוואי" פרי עטו של ארי רמז ובבימויו. ההצגות נוצרו בעבודת אנסמבל משותפת של הבמאי והשחקנים. ב"תופעת לוואי" שיחקה נייפלד את נינה, זמרת שלא מצליחה למצוא אהבה. בהצגה "תש"ח" כל אחד מהשחקנים מספר בגוף ראשון קטע מתוך זכרונותיו של יורם קניוק.

ב-2011 נייפלד ביימה וכתבה את ההצגה "אני עץ אחר", שהציגה בתיאטרון חיפה בשפה הרוסית ועוסקת בחווייתם של העולים מברית המועצות, על ניסיונם להשתלב בחברה, ובריחתם לזכרונות העבר. נייפלד יצרה את ההצגה יחד עם השחקנים על פי סיפורים אישיים שלהם. זהו חלק מעבודה קהילתית אליה מחויבים כל חברי הקבוצה החיפאית. עם קבוצה זו ביימה אסיה שלוש הצגות: "סיפור פשוט מאוד", "שטרודל" ו"שערי גן עדן", הלחין וכתב לה את המוזיקה: מינדיה חיטארישוילי.

מ-2011 נייפלד מנחה חוג תיאטרון לילדים מגיל 4 עד 12 בשפה הרוסית מטעם תיאטרון הילדים של שאול טיקטינר, במסגרתו שיחקה בעבר בהצגות הילדים "דג הזהב" ו"חלומות יוסף". נייפלד דיבבה את סרט ההנפשה "ברבי" בתפקיד חברה של ברבי.

אסיה נייפלד משחקת בתפקיד הראשי בסרטו העלילתי של שרון בר-זיו "חדר 514" בתפקיד אנה, חיילת החוקרת מקרה של התעללות של קצין בשטחים. הסרט השתתף בפסטיבל רוטרדם 2012, השתתף בפסטיבל טרייבקה 2012 וקיבל בו ציון לשבח. היה בפסטיבל קאן במסגרת ACID. וקיבל פרס מיוחד בפסטיבל הסרטים על שם טרקובסקי ברוסיה. פרס להישג אמנותי בסרט ישראלי לשחקנית, פסטיבל הסרטים הבינלאומי חיפה מטעם איגוד המבקרים האירופי. בשנת 2012 זכה במאי הסרט שרון בר זיו בפרס הבמאי הטוב ביותר, לדברי השופטים: "על עוצמת המתח הסיפורי של הסרט ועל הדרכת השחקנים".
נייפלד הייתה מועמדת על תפקידה לפרס אופיר לשחקנית הטובה ביותר לשנת 2012.

נייפלד כיכבה בסרט הקצר "חנוכת בית" וקיבלה על משחקה בו את פרס השחקנית מפסטיבל SUNSCREEN.

החל משנת הלימודים תשע"ח,2017, נייפלד מלמדת דרמה בחטה"ב בבית הספר הריאלי, סניף הדר.

היא נשואה למרק גויכמן, איש הייטק, הם מתגוררים בחיפה והורים לשני ילדים.

תפקידים
-------

**תיאטרון**

| הצגה | תיאטרון | מחזאי | במאי | שנה |
| --- | --- | --- | --- | --- |
| תש"ח | תיאטרון חיפה | יורם קניוק | נויה לנצט | 2011 |
| תופעת לוואי | תיאטרון חיפה | ארי רמז והשחקנים | ארי רמז | 2010 |
| הדיבוק | אנסמבל עיתים של רנה ירושלמי | רנה ירושלמי | רנה ירושלמי | 2007/8 |
| בלאז, בתפקיד מארי | תיאטרון חיפה | קלוד מאניה | אלכסיי פרנקל | 2003 |

**קולנוע**

| סרט | במאי | תפקיד | שנה | מידע נוסף |
| --- | --- | --- | --- | --- |
| בוקר טוב ילד | שרון בר-זיו |  | 2018 |  |
| סרט עם קתרין דנב | עמרי יבין | תפקיד נשי ראשי, נטלי | 2015 |  |
| חדר 514 | שרון בר-זיו | אנה | 2012 | פסטיבל רוטרדם 2012, פסטיבל טרייבקה 2012 וקיבל בו ציון לשבח. היה בפסטיבל קאן במסגרת ACID. וקיבל פרס מיוחד בפסטיבל הסרטים על שם טרקובסקי ברוסיה. פרס להישג אמנותי בסרט ישראלי לשחקנית, פסטיבל הסרטים הבינלאומי חיפה |
| אליס | דנה גולדברג | אירה | 2012 | זכה בפסטיבל הקולנוע ירושלים 2012 בשלושה פרסים: פרס קרן גוטליב לתסריט עלילתי באורך מלא, ציון לשבח לסרט עלילתי ופרס השחקנית לאילנית בן-יעקב. ציון לשבח לסרט עלילתי באורך מלא בפסטיבל הבינלאומי לסרטי נשים רחובות. |
| חנוכת בית (סרט קצר) | לינה גרצמן | ריטה | 2010 | פסטיבל קולנוע דרום, הפסטיבל הבינ"ל ה-7 לסרטי נשים ברחובות, פרס השחקנית מפסטיבל SUNSCREEN |

**טלוויזיה**

| סדרה/סרט | ערוץ | במאי | תפקיד | שנה | מידע נוסף |
| --- | --- | --- | --- | --- | --- |
| בלו נטלי עונה שנייה | Yes Drama HD | עודד לוטן |  | 2013 |  |
| בין השורות | סדרה בyes Raduga! | יבגני רומן | לובה | 2009/10 |  |
| וריאציות לפסנתר בשש ידיים | סרט בyes Raduga! | איתן יבגני מלמד | אנה | 2009 | פסטיבל הקולנוע ירושלים 2009 |

קישורים חיצוניים
----------------

ויקישיתוף מדיה וקבצים בנושא **אסיה נייפלד** בוויקישיתוף

* אסיה נייפלד, במסד הנתונים הקולנועיים IMDb (באנגלית)
* אסיה נייפלד באתר תיאטרון חיפה
* אסיה נייפלד באתר אידיבי
* רונית קיטאי, הסרט הישראלי העלילתי החדש 'חדר 514' התקבל לפסטיבל הסרטים הבינלאומי טרייבקה בניו יורק(הקישור אינו פעיל), באתר רינונים, 9 במרץ 2012
* 'חדר 514' התקבל לפסטיבל רוטרדם, באתר קרן הקולנוע הישראלית, מרץ 2012
* וריאציות לפסנתר בשש ידיים, באתר Go2Films
* אני עץ אחר, באתר mynet (כפי שנשמר בארכיון האינטרנט)
* חנוכת בית (אורכב 23.08.2010 בארכיון Wayback Machine), באתר הפסטיבל הבינ"ל לסרטי נשים

הערות שוליים
------------

1. ↑  פרס לסרט "חדר 514" בפסטיבל גרנדה אתר וואלה! תרבות, 17 ביוני 2012

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb177495508 (data)
* LCCN: no2013065879
* SUDOC: 17832664X
* VIAF: 304433475
* WorldCat: lccn-no2013065879

 |